Tárgy: Középiskolás Közlekedésbiztonsági Kupa

Hiv. szám: 06000/2999/2024 ált

Ügyintéző: Szandáné Dudás Katalin r. szds.

Telefon: 62/562-400 /14-93 m.

### Valamennyi Gimnázium/Szakgimnázium/Technikum/Szakképző Iskola

**Vezetőjének**

#### Csongrád-Csanád Vármegyében

**Tisztelt Intézményvezető Asszony/Úr!**

Tájékoztatom, hogy a Csongrád-Csanád Vármegyei Balesetmegelőzési Bizottság ebben az évben is megrendezi a Középiskolás Közlekedésbiztonsági Kupa vármegyei döntőjét. A verseny célja a KRESZ-t már jól ismerő középiskolás diákok részére egy magasabb szintű megmérettetés lehetőségének megteremtése, balesetmentes közlekedésük elősegítése, továbbá – a versenyzők életkori sajátosságaira is figyelemmel – olyan ismeretanyag átadása, mely hasznukra lehet a helyes közlekedési magatartás kialakításában.

A vármegyei döntőn a 14-19 éves diákok mérik össze elméleti (KRESZ) és gyakorlati (ügyességi) közlekedési tudásukat kerékpáros, segédmotoros-kerékpáros, illetve személygépkocsi kategóriában. **Kategóriánként az első 3 helyezett kerül díjazásra. Az első helyezett 40.000,-Ft értékű Árkád vásárlási utalványt, a II. helyezett 30.000,-Ft értékű vásárlási utalványt, a III. helyezett 20.000,-Ft értékű vásárlási utalvány boldog tulajdonosa lesz. Továbbá az az intézmény, ahonnan a legtöbb diák jelentkezik (ténylegesen megjelenik a döntőn) értékes különdíjban részesül.**

**A vármegyei döntő időpontja**: 2024. április 13. 08.00 óra.

**A vármegyei döntő helyszíne**: KAV Közlekedési és Alkalmassági Vizsgaközpont Nonprofit Korlátolt Felelősségű Társaság Közúti Vizsgáztatási Igazgatóság tanpályája, a vizsgaterme, 6722 Szeged, Kereskedő köz 5/a-5/b.

Szükség esetén a versennyel kapcsolatos egyéb tájékoztatás a Csongrád-Csanád Vármegyei Rendőr-főkapitányság Rendészeti Igazgatóság Közlekedésrendészeti Osztály Vármegyei Balesetmegelőzési Bizottságtól kérhető a 62/562-400 /16-52 melléken.

Kérem Intézményvezető Asszony/Úr támogató közreműködését abban, hogy az Ön által vezetett oktatási intézmény valamennyi érintett diákja, tanulója megismerje a Középiskolás Közlekedésbiztonsági Kupa kiírását.

**Szeged, időbélyegző szerint**

**Tisztelettel:**

**Virág János Attila r. alezredes**

**mb. közlekedésrendészeti osztályvezető**